kuldepol
Kuldepol er et område med kold luft i den øvre troposfære, som normalt er ledsaget af lavtrykscirkulation i denne højde. Kulden gør atmosfæren mere ustabil og medfører skydannelse og byger med nedbør. Kuldepoler dannes bl.a., når frontlavtryk bevæger sig fra nordlige breddegrader til Sydeuropa og isoleres der. De vil så ligge ret stille og langsomt opvarmes. Det kan ske på alle årstider, men om sommeren ofte i den vestlige del af Middelhavet.
Kuldepoler optræder også i forbindelse med vinterhøjtryk over Sydskandinavien, hvorved der kan falde betydelige snemængder i Danmark, når de bevæger sig fra Rusland ud over Østersøen, og luften derfra tilføres fugtighed.
Inden for klimatologien benyttes kuldepol om landområder, fx det centrale Sibirien, hvor der hver vinter og helt stabilt er meget koldt.